Joseph Matheatau is Suid-Afrika (en die wêreld) se eerste blinde koffiebarista. Hy is oorspronklik van Thaba Nchu, Bloemfontein, en het ’n passie vir uitdagings. Hy het slegs in sy een oog sig gehad toe hy op skool was, en sy ma het hom gemotiveer om alles te doen wat ’n siende persoon kan doen ‒ om hierdie rede skryf hy ook sy gees van deursettingsvermoë aan sy ma toe. Hy het sy sig heeltemal verloor in 2010, toe hy in sy vroeë twintigs was. In 2014 het hy na Worcester getrek waar hy ’n N4 en N5 in Bemarking, Entrepreneurskap en Diensbemarking gedoen het by die Kaleidoscope Training College. Gedurende sy eerste ses maande in Worcester, is hy as barista opgelei deur Truth Coffee. Hy werk nou as die eerste blinde barista in die Blindiana Barista Koffiewinkel in Worcester. (2018)